Өгүүллийн гарчиг нь аль болох богино,

агуулгыг оновчтой илэрхийлэхүйц байх

**УДИРТГАЛ**

Судалгааны асуудал, үндэслэлийг тайлбарлан бичнэ. Тодруулбал, ямар асуудал, яагаад тулгамдаж буй, түүнийг яагаад судлах ёстой талаар бичнэ гэсэн үг. Ийнхүү тайлбарлан бичихдээ судалгааны асуудал, үндэслэлийг тодорхой баримттайгаар үзүүлнэ. Энэ хэсгээс уншигчид энэ судалгааг чухам юуны учраас яагаад хийх болсон бэ гэдгийг мэднэ. Түүнчлэн удиртгал хэсэгт судалгааны ач холбогдол (importance), шинэлэг тал (novelty)-ыг багтаана. Өөрөөр хэлбэл судалгаа нь тухайн чиглэлээр хийгдсэн өмнөх судалгаануудаас юугаараа ялгаатай буюу шинэлэг байх, түүгээрээ дамжуулан шинжлэх ухааны мэдлэг болон практикт ямар хувь нэмэр оруулж буй зэргийг логиктойгоор тайлбарлан бичнэ. Бүхэлдээ, удиртгал хэсэг нь энэ судалгаа ямар асуудлыг хөндсөн, яагаад судлах ёстой, юугаараа бусад судалгаанаас өөр байх вэ гэдэг талаар буюу судалгааны суурь мэдээллийг уншигчдад хүргэнэ гэсэн үг.

**СЭДВИЙН СУДЛАГДСАН БАЙДАЛ**

Энэ хэсэгт тухайн асуудал, сэдвийн талаар өмнө хийгдсэн судалгаанууд, тэдгээрийн үр дүнг тайлбарлан харуулна. Ингэхдээ тэдгээр судалгаануудын үр дүнг зүгээр тоочих биш харин тэдгээрийг задлан ялгаж эсвэл нэгтгэн дүгнэх гэх мэтээр дүн шинжилгээ хийж, тодорхой гаргалгаа, оюун дүгнэлт хийсэн байна. Мөн энэ хэсэгт уг судалгааг хийсэн онолын хүрээ, үндэслэлийг багтаана.

***Дэд гарчиг***

Тухайн асуудал эсвэл сэдвийн талаар өмнө хийгдсэн судалгаанууд, тэдгээрийн үр дүнд дүн шинжилгээ хийн тайлбарлахдаа өгүүллийг эмх цэгцтэй, уншигчдад тодорхой, ойлгомжтой болгох үүднээс шаардлагатай бол дэд гарчиг үүсгэн бичиж болно.

**АРГА ЗҮЙ**

Энэ хэсэгт судалгааны асуулт (research question), таамаглал, судалгааны арга зүй, арга хэрэгсэл (арга хэрэгслийг хэрхэн боловсруулсан гэх мэтээр дэлгэрүүлсэн мэдээлэл оруулж болно), цуглуулсан мэдээлэлд анализ хийсэн арга зүй, протокол, ёс зүйн зөвшөөрөл зэргийг бичнэ.

**ҮР ДҮН**

Судалгааны үр дүнг танилцуулна. Ингэхдээ тухайн үр дүнг уншигчдад ойлгомжтой, сонирхолтой байлгах үүднээс хүснэгт, зураг байдлаар үзүүлэх нь нэн сайн.

***Дэд гарчиг***

Шаардлагатай бол тодорхой нэг бүлгийн хүрээнд дэд гарчиг үүсгэн судалгааны үр дүнг танилцуулж болно.

**ХЭЛЭЛЦҮҮЛЭГ**

Судалгааны үр дүнгийн цаад мөн чанар, шалтгааныг тайлбарлах, өмнө хийгдсэн судалгаануудын үр дүнтэй харьцуулан дүгнэх гэх мэтээр бичнэ. Тухайн үр дүн чухам юуг илтгэж байна, яагаад тэдгээр үр дүнг харгалзаж (бодлого, практик гэх мэтэд) үзэх шаадлагатай, тэдгээр үр дүн юуг илэрхийлж, харуулж, тайлбарлаж чадахгүй байгаа, үүнд үндэслэн цаашид хийх судалгааны зөвлөмжийн талаар дурдана. Шаардлагатай бол хэлэлцүүлгийг хэд хэдэн дэд гарчиг үүсгэн бичиж болно.

**ДҮГНЭЛТ**

Судалгааг ерөнхийд нь дүгнэх бөгөөд судалгаагаар онцлох гэсэн гол мессэжийг мөн товч дурдан бичнэ.

**НОМ ЗҮЙ**